**ՀԻՄԱՎՈՐՈՒՄ**

**2020 ԹՎԱԿԱՆԻ ՀԱՄԱՐ ԱԲՈՎՅԱՆ ՀԱՄԱՅՆՔԻ ԿՈՂՄԻՑ ՄԱՏՈՒՑՎՈՂ ԾԱՌԱՅՈՒԹՅՈՒՆՆԵՐԻ ԴԻՄԱՑ ԳԱՆՁՎՈՂ ՎՃԱՐՆԵՐԻ ԴՐՈՒՅՔԱՉԱՓԵՐԸ ԵՎ ԱՐՏՈՆՈՒԹՅՈՒՆՆԵՐԸ ՍԱՀՄԱՆԵԼՈՒ**  **ՄԱՍԻՆ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

 2020 թվականի համար Աբովյան համայնքի կողմից մատուցվող ծառայությունների դիմաց գանձվող վճարների դրույքաչափերը և արտոնությունները սահմանելու մասին որոշման նախագիծը մշակվել է «Տեղական ինքնակառավարման մասին» 18-րդ հոդվածի 1-ին մասի 19-րդ կետի հիման վրա։
 Աբովյան համայնքի ավագանու կողմից սահմանված համայնքի կողմից մատուցվող ծառայությունների դիմաց գանձվող վճարների դրույքաչափերը նախորդ տարիներին մեծամասամբ մնացել են անփոփոխ: 2020 թվականի համար նույնպես առաջարկվում է 2018 թվականի համար սահմանված տեղական վճարների դրույքաչափերը հիմնականում թողնել անփոփոխ՝ հաշվի առնելով, սակայն, օրենսդրական փոփոխությունները:  2020 թվականի համար առաջարկվում է սահմանել համայնքի կողմից մատուցվող ծառայությունների համար հետևյալ վճարները՝
 1. Աբովյան համայնքում հասցեների տրամադրման ծառայության վճար՝ 5000 դրամ։ Այս վճարը սահմանվել է համաձայն Հայաստանի Հանրապետության կառավարության 2005 թվականի դեկտեմբերի 29-ի N 2387-Ն որոշման։ Վճարի չափն առաջացել է անշարժ գույքը հասցեավորելու համար կատարվող աշխատանքների ինքնարժեքի հաշվարկից (քարտեզագրում, տեղազննություն, հասցեների գրանցամատյանի վարում, տրանսպորտային ծախսեր)։
 2. Աբովյան համայնքի վարչական տարածքում փողոցային լուսավորության հենասյուների օգտագործման տրամադրման ծառայության վճար՝ ամսական 500 դրամ։ Այս ծառայության համար առաջարկվում է վճար սահմավել, հաշվի առնելով համայնքի սեփականություն հանդիսացող լուսավորության հենասյուների օգտագործմամբ մալուխային կոմունիկացիաների անցկացման համար տնտեսվարող սուբյեկտների պահանջակը և նպատակ ունենալով խթանել համայնքի տնտեսության մեջ հեռահաղորդակցության ոլորտի զարգացումը: Գումարը հաշվարկվել է հենասյուների պահպանման, վերանորոգման համար համայնքի կատարած ծախսերի ինքնարժեքից:
 3. Միջմարզային, ներմարզային և ներհամայնքային ուղևորափոխադրումներ իրականացնող երթուղային ավտոբուսների և միկրոավտոբուսների համար Աբովյան համայնքի ավտոկանգառներից օգտվելու ծառայության վճար՝ յուրաքանչյուր ավտոմեքենայի համար՝ ամսական 1500 դրամ։ Վճարը սահմանվում է ավտոկանգառների պահպանման, վերանորոգման, սպասարկման, մաքրման և աղբահանության աշխատանքների համար համայնքի կողմից կատարվող ծախսերի փոխհատուցման նպատակով։
 4. «Գագիկ Ծառուկյանի անվան Աբովյանի սպորտի և մշակույթի համալիր կենտրոն» համայնքային ոչ առևտրային կազմակերպության (այսուհետ՝ կազմակերպություն) կողմից մատուցվող ծառայություններից օգտվող մինչև 18 տարեկան երեխաների համար կազմակերպության կողմից մատուցվող ծառայությունների դիմաց փոխհատուցման վճարի նկատմամբ կիրառված է արտոնություն՝ վճարի նկատմամբ զրոյական դրույքաչափի կիրառման ձևով։
 Հաշվի առնելով Աբովյան համայնքի չափահաս բնակչության պահանջարկը՝ օգտվելու կազմակերպության կողմից մատուցվող որոշ ծառայություններից, և կարևորելով համայնքում երիտասարդության շրջանում առողջ ապրելակերպի, սպորտային ակտիվ ժամանցի կազմակերպմանը նպաստելու և խթանելու առաջնահերթությունը, առաջարկվում է սահմանել կազմակերպության կողմից մատուցվող ծառայությունների դիմաց հետևյալ վճարները՝

|  |  |  |
| --- | --- | --- |
| N | Մարզաձևեր  | Ծառայության վճարների չափը (դրամ) |
| 1. | Լող ` |  |
| 1.1 | 1 ժամ պարապմունքի համար | 1 000( մեկ հազար ) |
| 1.2 | 12 ժամ պարապմունքի համար | 10 000( տասը հազար ) |
| 2. | Մարմնամարզություն (12 ժամ պարապմունքի համար) | 6 000( վեց հազար ) |
| 3. | Մարզասրահ(12 ժամ պարապմունքի համար) | 5 000( հինգ հազար ) |

 Վճարի չափը սահմանելու համար հաշվարկվել է այդ ծառայությունների մատուցման համար կատարված ծախսերի ինքնարժեքը։
 5. Աբովյան համայնքում համերգների, թատերական ներկայացումների, սպորտային մրցաշարերի, ցուցահանդեսների, փառատոնների և այլ միջոցառումների կազմակերպման նպատակով համայնքային ենթակայության կազմակերպությունների վարչական շենքերի դահլիճներն օգտագործելու համար համայնքապետարան են դիմում տարբեր կազմակերպություններ։ Հաշվի առնելով նման պահանջարկը և համայնքում մշակույթի, արվեստի, սպորտի, ազգային ավանդույթների պահպանման և զարգացման կարևորությունը, առաջարկվում է սահմանել «Գագիկ Ծառուկյանի անվան Աբովյանի սպորտի և մշակույթի համալիր կենտրոն» համայնքային ոչ առևտրային կազմակերպության վարչական շենքի դահլիճը և նախասրահը օգտագործման տրամադրելու համար վճար՝ 30 000 դրամ, իսկ «Աբովյանի Զարեհ Սահակյանցի անվան երաժշտական դպրոց» արտադպրոցական կրթադաստիարակչական ուսումնական հաստատություն համայնքային ոչ առևտրային կազմակերպության և  «Աբովյանի երեխաների աջակցության կենտրոն» համայնքային ոչ առևտրային կազմակերպության  դահլիճը և նախասրահը օգտագործման տրամադրելու համար վճար՝ 20 000 հազար դրամ։
 Վճարի չափը սահմանելու համար հաշվարկվել է այդ ծառայությունների մատուցման համար կատարված ծախսերի ինքնարժեքը (օգտագործված էլեկտրաէներգիա, ջուր, գույքի մաշվածություն, անձնակազմի լրացուցիչ ծանրաբեռնվածություն, սանմաքրում և այլն)։
 6. «Աբովյանի քաղաքային տնտեսություն» համայնքային ոչ առևտրային կազմակերպության կողմից համայնքի գերեզմանատների պահպանման և սպասարկման ծառայության վճար՝ յուրաքանչյուր հուղարկավորության համար՝ 15 000 դրամ։
 Այս վճարը սահմանվում է Հայաստանի Հանրապետության կառավարության 2006 թվականի նոյեմբերի 23-ի ««Հուղարկավորությունների կազմակերպման և գերեզմանատների ու դիակիզարանների շահագործման մասին» Հայաստանի Հանրապետության օրենքով նախատեսված կարգերը, կանոնները և գերեզմանի վկայականի ձևը սահմանելու մասին» N 1910-Ն որոշմամբ սահմանված լիազորությունների շրջանակներում գերեզմանատների պահպանման համար համայնքի կողմից կատարվող ծախսերը փոխհատուցելու նպատակով (գերեզմանատան աշխատողների վարձատրություն, ճանապարհների պահպանում և վերանորոգում, լուսավորություն, ջրամատակարարում, աղբահանություն):
 7. «Աբովյանի քաղաքային տնտեսություն» համայնքային ոչ առևտրային կազմակերպության կողմից Աբովյան համայնքի 267 բազմահարկ շենքերի վերելակների սպասարկման համար առաջարկվում է սահմանել ամսական վճար՝ ելնելով շենքերի հարկերի և բնակարանների թվից, իսկ տեխնիկական զննման վճարների չափը առաջարկվում է սահմանել` ելնելով շենքերի հարկերի թվից։ Ավագանու որոշման նախագծում ներկայացված վճարների չափը առաջացել է վերելակների սպասարկման և տեխնիկական զննման համար համայնքի կատարած ծախսերի ինքնարժեքից (սպասարկող անձնակազմի աշխատավաձ, նյութերի և սարքավորումների ձեռքբերման ծախս, էլեկտրաէներգիայի, հեռախոսի և տրանսպորտային միջոցի օգտագործման ծախս, արտակարգ իրավիճակների նախարարության փորձաքննության վճարներ, վերելակների նախատեսվող պլանային տեղադրման նյութածախս)։
 8. «Աբովյանի համայնքային կոմունալ տնտեսություն» համայնքային ոչ առևտրային կազմակերպության կողմից ոռոգման ջուր տրամադրելու ծառայության վճար՝ հողամասի 1 քառակուսի մետրի համար՝ սեզոնում 10 դրամ։
 Քանի որ, ջրի հիմնական մասը օգտագործվում է համայնքի կանաչապատ տարածքները պահպանելու համար, ուստի, հաշվի առնելով բնակչության սոցիալական վիճակը, ոռոգման ջրից համայնքի բնակիչների օգտվելու համար վճարը սահմանվում է, հաշվարկելով ջրի մատակարարման վրա կատարվող մինիմալ ծախսերը:
 9. Աբովյան համայնքում ինժեներական ենթակառուցվածքների մոնտաժման կամ ապամոնտաժման աշխատանքների կատարման համաձայնության տրամադրման հետ կապված ծառայության համար առաջարկվում է սահմանել վճար՝ ելնելով անցկացվող խողովակների, մալուխների և այլ ինժեներական կառուցվածքների երկարությունից։
 Ավագանու որոշման նախագծում ներկայացված վճարների չափը սահմանելիս հաշվի է առնվել ծառայությունից օգտվելու քաղաքացիների պահանջարկը և ծառայության համար կատարվող ծախսերի ինքնարժեքը (տեղանքի ուսումնասիրություն, զննություն, մասնագիտական փորձաքննություն, ներկայացված նախագծերի, սխեմաների ուսումնասիրություն, եզրակացությունների կազմում, նյութատեխնիկական և տրանսպորտային ծախս, համայնքի կոմունիկացիոն գծերի քարտեզներում համապատասխան լրացումների և փոփոխությունների կատարում)։
 10. Աբովյան համայնքի սեփականություն հանդիսացող անշարժ գույքի օրարման կամ օգտագործման տրամադրման փաստաթղթերի (փաթեթի) կազմման ծառայության համար առաջարկվում է սահմանել հետևյալ վճարները՝

|  |  |  |  |
| --- | --- | --- | --- |
| Հ/Հ | Վճարի տեսակը | Դրույքաչափը (դրամ) |  |
|  |
|  |
| **1.** | Օրինականացված ինքնակամ կառույցների օտարման կամ օգտագործման տրամադրման համար | 65 000( վաթսունհինգ հազար ) |  |
| **2.** | Օրինականացված ինքնակամ կառույցների օտարման կամ օգտագործման տրամադրման համար (ինքնակամ կառույցն իրականացրաձ ֆիզիկական կամ իրավաբանական անձի կողմից սահմանված կարգով կազմված հատակագծերի ներկայացման դեպքում) | 45 000( քառասունհինգ հազար ) |  |
| **3.** | Բնակելի կամ ոչ բնակելի տարածքների օտարման և օգտագործման տրամադրման համար | 73 000( յոթանասուներեք հազար ) |  |

 Այս վճարների չափը սահմանելիս հաշվի է առնվել ծառայությունից օգտվելու քաղաքացիների պահանջարկը և ծառայության համար կատարվող ծախսերի ինքնարժեքը (տեղազննություն, մասնագիտական փորձաքննություն, ներկայացված փաստաթղթերի, սխեմաների ուսումնասիրություն, եզրակացությունների կազմում, հաշվարկների կատարում, նյութատեխնիկական և տրանսպորտային ծախս, քարտեզագրության, գեոդեզիայի, չափագրման և հողաշինարարության գործունեություն իրականացնելու իրավունք ունեցող որակավորված անձի կողմից համայնքի պատվերով կատարած աշխատանքների ծախսեր, անշարժ գույքի նկատմամբ համայնքի իրավունքների պետական գրանցման համար կատարված ծախսեր)։
 11. Աբովյան համայնքի վարչական տարածքում գտնվող անշարժ գույքի գործառական նշանակության փոփոխության ծառայության համար առաջարկվում է սահմանել ավագանու որոշման նախագծով նախատեսված վճարները՝ ելնելով անշարժ գույքի քառակուսի մետրից և գույքի սեփականության սուբյեկտից։ Վճարների չափը սահմանելիս հաշվի է առնվել ծառայությունից օգտվելու քաղաքացիների և տնտեսվարող սուբյեկտների պահանջարկը և ծառայության համար կատարվող ծախսերի ինքնարժեքը (տեղանքի ուսումնասիրություն, զննություն, մասնագիտական փորձաքննություն, ներկայացված փաստաթղթերի ուսումնասիրություն, եզրակացությունների կազմում, նյութատեխնիկական և տրանսպորտային ծախս, համայնքի քարտեզներում համապատասխան փոփոխությունների կատարում)։

 12. Աբովյանի մարզահամալիրը (քաղաքային մարզադաշտը) համարվում է Աբովյան համայնքի սեփականություն: Այն հանդիսանում է համայնքում մարզական ենթակառուցվածքային ժառանգության կարևոր օբյեկտ, որտեղ տարիներ շարունակ անցկացվել են համայնքային և համապետական նշանակության բազմաթիվ սպորտային և մշակութային միջոցառումներ։
Մարզադաշտն իր չափանիշներով համապատասխանում է ՈՒԵՖԱ–ի պահանջների 3-րդ կարգին։ Համայնքը բյուջեի միջոցների հաշվին իրականացնում է մարզահամալիրի ընթացիկ պահպանման ծախսերը։ Սակայն անհրաժեշտություն կա մարզադաշտի և դրա ենթակառուցվածքների (խոտածածկույթ, ոռոգման համակարգ, նստարաններ, հանդերձարաններ, բաղնիք, լուսավորության համակարգ, ջրամատակարարում, էլեկտրոնային վահանակներ և այլն) կապիտալ վերանորոգման, փոխման և արդիականացման։ Մարզահամալիրը հիմնովին վերակառուցելու դեպքում այն կհամապատասխանի միջազգային ստանդարտներին և հնարավոր կլինի նաև անցկացնել միջազգային մակարդակի սպորտային միջոցառումներ։
Համայնքային, ինչպես նաև հանրապետական նշանակության սպորտային մրցաշարերի, մարզական թիմերի և ակումբների պարապմունքների, տոնական միջոցառումների, համերգների, ցուցահանդեսների, փառատոնների և այլ միջոցառումների կազմակերպման նպատակով Աբովյանի մարզադաշտը օգտագործելու համար պարբերաբար համայնքապետարան են դիմում տարբեր կազմակերպություններ՝ պատրաստակամություն հայտնելով տրամադրված ծառայությունների դիմաց վճարել։
Քանի որ մարզահամալիրը հիմնովին վերանորոգելու համար անհրաժեշտ է համայնքի բյուջեում նախատեսել կապիտալ ծախսեր, որի համար անհրաժեշտ է բյուջեում ապահովել լրացուցիչ եկամուտներ, և հաշվի առնելով այն հանգամանքը, որ առկա է մարզահամալիրի ծառայություններից օգտվելու պահանջարկ, առաջարկվում է Աբովյան համայնքի ավագանու կողմից սահմանած համայնքի կողմից մատուցվող ծառայությունների թվում ընդգրկել նաև մարզահամալիրի միջոցով մատուցվող ծառայություններ և սահմանել համապատասխան ծառայությունների վճարներ։ Առաջարկվող ծառայությունների դիմաց վճարները կօգտագործվեն վերանորոգման աշխատանքների համար։
Վերանորոգված մարզահամալիրը կնպաստի նաև համայնքում սպորտային կյանքի ակտիվացմանը, բնակիչների, հատկապես երիտասարդների, առողջ ապրելակերպի և մարզական ժամանցի կազմակերպմանը, սպորտային՝ հատկապես ֆուդբոլային ավանդույթների և սպորտային առողջ մթնոլորտի ձևավորմանը, ֆուտբոլային և այլ նշանակության բազմազան միջոցառումների անցկացման համար բարենպաստ պայմանների ստեղծմանը։ Հնարավորություն կստեղծվի նաև հանրապետական և միջազգային մարզական խաղեր կազմակերպելու համար, որը կնպաստի նաև համայնքի տնտեսական ակտիվության զարգացմանը։

|  |  |  |  |
| --- | --- | --- | --- |
| Հ/հ | Միջոցառման անվանումը | Չափման միավոր | Վճարի չափը (դրամ) |
| 1 |  ՖԻՖԱ-ի, ՈՒԵՖԱ-ի շրջանակներում խաղ՝ մեծ դաշտում | 1 (մեկ) խաղ | 2 000 000 - 2 500 000 |
| (երկու միլիոնից երկու միլիոն հինգ հարյուր հազար)  |
| 2 | ՀՀ ֆուտբոլի բարձրագույն խմբի առաջնության և գավաթի խաղ՝ մեծ դաշտում | 1 (մեկ) խաղ | 150 000 - 180 000 |
| (հարյուր հիսուն հազարից հարյուր ութսուն հազար) |
| 3 | ՀՀ ֆուտբոլի առաջին խմբի առաջնության և գավաթի խաղ՝ մեծ դաշտում | 1 (մեկ) խաղ | 130 000 - 150 000 |
| (հարյուր երեսուն հազարից հարյուր հիսուն հազար) |
| 4 | ՀՀ ֆուտբոլի առաջին և բարձրագույն խմբերի մասնակից թիմերի ընկերական խաղ՝ մեծ դաշտում | 1 (մեկ) խաղ | 90 000- 110 000 |
| (իննսուն հազարից հարյուր տասը հազար)  |
| 5 | ՀՀ ֆուտբոլի առաջին և բարձրագույն խմբերի մասնակից թիմերի մարզում՝ մեծ դաշտում | 1 (մեկ) մարզում | 40 000-55 000 |
| (քառասուն հազարից հիսունհինգ հազար)  |
| 6 | ՀՀ ֆուտբոլի առաջին և բարձրագույն խմբերի մասնակից թիմերի անհետաձգելի մարզում եղանակային անբարենպաստ պայմաններում (անձրև, ձյուն ,կարկուտ, որը կվնասի խաղադաշտի կանաչ ծածկույթը)՝ մեծ դաշտի դարպասների ետնամասում կանաչ ծածկույթի վրա | 1 (մեկ) մարզում | 30 000-35 000 |
| (երեսուն հազարից երեսունհինգհինգ հազար)  |
| 7 | ՀՀ ֆուտբոլի մանկապատանեկան առաջնության խաղ՝ մեծ դաշտում | 1 (մեկ) խաղ | 60 000 - 80 000 |
| (վաթսուն հազարից ութսուն հազար )  |
| 8 | Մանկապատանեկան ընկերական խաղ՝ մեծ դաշտում | 1 (մեկ) խաղ | 50 000 - 60 000 |
| (հիսուն հազարից վաթսուն հազար )  |
| 9 | ՀՀ ֆուտբոլի և Երևան քաղաքի մանկական (մինչև 12 տարեկան) առաջնության խաղ մեծ դաշտի մեկ կիսադաշտում | 1 (մեկ) խաղ | 25 000 - 30 000 |
| (քսանհինգ հազարից երեսուն հազար )  |
| 10 | ՀՀ ֆուտբոլի մանկապատանեկան առաջնության մասնակից թիմերի մարզում՝ մեծ դաշտում | 1 (մեկ) մարզում | 25 000 - 30 000 |
| (քսանհինգ հազարից երեսուն հազար )  |
| 11 | Սիրողական ֆուտբոլային թիմերի խաղ՝ մեծ դաշտում | 1 (մեկ) խաղ | 70 000 - 80 000 |
| (յոթնասուն հազարից ութսուն հազար )  |
| 12 | Սիրողական ֆուտբոլային թիմերի մարզում՝ մեծ դաշտում | 1 (մեկ) մարզում | 25 000 - 30 000 |
| (քսանհինգ հազարից երեսուն հազար )  |
| 13 | Սիրողական ֆոտբոլային թիմի մարզում՝ փոքր դաշտում | 1 (մեկ) մարզում | 10 000 - 15 000 |
| (տաս հազարից տասնհինգ հազար)  |
| 14 | Մեկ մանկապատանեկան խմբի մարզում (խմբում մինչև 18 երեխաներ) ՝ փոքր դաշտում | 1 (մեկ) ամիս | 20 000 - 25 000 |
| (քսան հազարից քսանհինգ հազար)  |
| 15 | ՀՀ ֆուտբոլի մանկապատանեկան առաջնության խաղ ՝ փոքր դաշտում | 1 (մեկ) խաղ | 30 000 - 35 000 |
| (երեսուն հազարից երեսունհինգ հազար)  |
| 16 | Մանկապատանեկան ընկերական խաղ ՝ փոքր դաշտում | 1 (մեկ) խաղ | 20 000 - 25 000 |
| (քսան հազարից քսանհինգ հազար)  |
| 17 | Մարզահամալիրին կից ֆուտբոլային խմբի առկայության դեպքում մեկ երեխայի մարզման վարձ՝ փոքր դաշտում | 1 (մեկ) ամիս | 3 000 - 5 000 |
| (երեք հազարից հինգ հազար)  |
| 18 | Շոգեբաղնիք մեկ ֆուտբոլային թիմի համար | 3 (երեք) ժամ | 45 000 - 60 000 |
| (քառասունհինգ հազարից վաթսուն հազար) |
| 19 | Ռեգբիի Եվրոպայի առաջնության խաղ՝ մեծ դաշտում | 1 (մեկ) խաղ | 3 000 000 - 3 500 000 |
| (երեք միլիոնից երեք միլիոն հինգ հարյուր հազար)  |
| 20 |  Ռեգբիի ՀՀ առաջնության խաղ՝ մեծ դաշտում | 1 (մեկ) խաղ | 850 000 - 1 000 000 |
| (ութ հարյուր հիսուն հազարից մեկ միլիոն )  |
| 21 |  Ռեգբիի ընկերական խաղ՝ մեծ դաշտում | 1 (մեկ) խաղ | 750 000 - 800 000 |
| (յոթ հարյուր հիսուն հիսուն հազարից ութ հարյուր հիսուն հազար)  |
| 11 | Ռեգբիի թիմի մարզում՝ մեծ դաշտում | 1 (մեկ) մարզում | 80 000 - 100 000 |
| (ութսուն հազարից հարյուր հազար)  |
| 12 | Համերգ մեծ դաշտում (առանց լուսարձակի) | 1 (մեկ) համերգ | 1 000 000 |
| (մեկ միլիոն) |
| 13 | Տոնակատարություն մեծ դաշտում (առանց լուսարձակի) | 1 (մեկ) օր | 1 000 000 |
| (մեկ միլիոն) |

 Հաշվի առնելով համայնքի ղեկավարի կողմից համայնքում իրականացվող սոցիալական քաղաքականության ուղղությունը, ինչպես նաև տարբեր կազմակերպությունների կողմից համայնքում իրականացվող բարեգործական և սոցիալական ուղղվածությա միջոցառումների, կոմերցիոն բնույթ չկրող մշակութային միջոցառումների կազմակերպմանը խթանելու համար, համայնքի ավագանու որոշման նախագծով առաջարկվում է իրավունք վերապահվել համայնքի ղեկավարին նախագծի 5-7 կետերում սահմանված վճարների համար կիրառելու դրույքաչափի նվազեցման արտոնություն՝ վճարի 50-ից 100 տոկոսի չափով:
 Համայնքի կողմից մատուցվող ծառայությունների համար վճար սահմանելով բյուջեն համալրվում է լրացուցիչ եկամուտներով, որը հնարավորություն է տալիս տեղական ինքնակառավարման մարմիններին բացի պարտադիր լիազորություններից, իրականացնել նաև կամավոր լիազորություններ:
 Աբովյան համայնքի կողմից մատուցվող ծառայությունների դիմաց գանձվող վճարների դրույքաչափերը սահմանելու մասին ավագանու որոշման նախագիծը կրում է նորմատիվ բնույթ, քանի որ պարունակում է վարքագծի պարտադիր կանոններ համայնքի վարչական տարածքում անորոշ թվով անձանց համար և ուղղված է կարգավորելու համայնքի կողմից մատուցվող ծառայությունների դիմաց գանձվող վճարների սահմանման և գանձման հետ կապված հարաբերությունները։

**ՀԱՄԱՅՆՔԻ ՂԵԿԱՎԱՐ Վ. ԳԵՎՈՐԳՅԱՆ**